Virallinen lehti nro C 379 , 07/12/1998 s. 0391



B4-0991/98 Päätöslauselma yhteisestä rajat ylittävästä kirjojen hinnoittelujärjestelmästä Euroopan parlamentti, joka - ottaa huomioon 13. helmikuuta 1981 antamansa päätöslauselman kiinteistä kirjojen hinnoista ((EYVL C 50, 9.3.1981, s. 102.)), - ottaa huomioon komission 25. toukokuuta 1985 antaman tiedonannon neuvostolle yhteisistä määräyksistä kirjojen hintojen sääntelystä (KOM(85)0258), - ottaa huomioon komission 27. marraskuuta 1985 antaman tiedonannon neuvostolle kirjojen alalla toteuttavista toimista (KOM(85)0681), - ottaa huomioon 12. maaliskuuta 1987 antamansa päätöslauselman kirjoihin sovellettavista kiinteistä hinnoista ((EYVL C 99, 13.4.1987, s. 172.)), - ottaa huomioon 10. heinäkuuta 1987 antamansa päätöslauselman komission tiedonannosta neuvostolle kirjojen alalla toteutettavista toimista ((EYVL C 246, 14.9.1987, s. 136.)), - ottaa huomioon neuvoston ja neuvostossa 18. toukokuuta 1989 kokoontuneiden kulttuuriministerien päätöslauselman kirjojen ja lukemisen edistämisestä ((EYVL C 183, 20.7.1989, s. 2.)), - ottaa huomioon komission 3. elokuuta 1989 antaman tiedonannon «Kirjat: kulttuurihaaste Euroopalle» (KOM(89)0258), - ottaa huomioon 21. tammikuuta 1993 antamansa päätöslauselman kirjojen ja lukemisen tukemisesta Euroopassa ((EYVL C 42, 15.2.1993, s. 182.)), - ottaa huomioon neuvoston 22. syyskuuta 1997 antaman päätöksen rajojen yli sovellettavista kirjojen kiinteistä hinnoista Euroopan kielialueilla ((EYVL C 305, 7.10.1997, s. 2.)), - ottaa huomioon ratkaisematta olevan valituksen, joka on komission käsiteltävänä EY:n perustamissopimuksen 85 artiklassa määrätyn menettelyn mukaisesti (IV/34.657 (Sammelrevers/Einzelrevers) ja IV/35.245 - 35.251), - ottaa huomioon komission 24. huhtikuuta 1998 käynnistämät toimet Koningklijke Vereeniging ter bevordering van de belangen de Boekhandels -yhdistystä vastaan EY:n perustamissopimuksen 85 artiklan mukaisesti, A. korostaa, että parlamentti, neuvosto ja komissio tiedostavat kirjaan liittyvät näkökohdat sekä kulttuurin alalla että kauppatavarana, B. ottaa huomioon, että Euroopan yhdentymisessä aikaansaadun edistyksen vuoksi ja siksi, että edistymisen seurauksena kasvaa tarve varmistaa Euroopan kansalaisten osallistuminen Euroopan yhdentymiskehitykseen kulttuurin alalla, yhteisön politiikalle asetettavat vaatimukset muuttuvat jatkuvasti, C. ottaa huomioon, että EY:n perustamissopimuksen 128 artikla korostaa yhteisön kulttuuriulottuvuutta ja että tämän artiklan 4 kohdan mukaisesti kulttuuriin liittyvät näkökohdat on otettava huomioon myös muiden perustamissopimuksen määräysten mukaisessa toiminnassa, D. ottaa huomioon, että kirjat kulttuurituotteina muodostavat erityisen tavan ilmaista ja tukea kulttuuri-identiteettiä, sillä ne heijastavat yhteiskunnan, jonkin tietyn alueen tai kielialueen henkeä, ajatuksia ja luonnetta niiden oleellisimmassa muodossa, toisin sanoen kielen avulla, E. ottaa huomioon, että koska kirjat ovat sekä kulttuurituotteita että kauppatavaroita, suurin osa jäsenvaltioista pitää kirjojen hinnoittelua kulttuuripolitiikan asianmukaisena ja tarpeellisena välineenä, jolla taataan mahdollisimman laaja valikoima ja kattava kirjatarjonta kuluttajille, F. ottaa huomioon, että vaikka komissio pitää ensisijaisen tärkeänä eurooppalaisten kulttuuritilastojen laatimista, joiden tarkoituksena on sisältää luotettavia ja vertailukelpoisia tietoja kirjamarkkinoiden tilanteen kaikista näkökohdista, sillä ei tällä hetkellä ole saatavilla objektiivista tietoa, G. ottaa huomioon, että vaikka komissio sitoutui edellä mainitussa 3. elokuuta 1989 antamassaan tiedonannossa tutkimaan yhdessä asianomaisten kansallisten elinten ja ammattipiirien kanssa erityisesti nykyisiä markkinajärjestelmiä ja syventämään vaihtoehtoisia mahdollisuuksia tukea kustantajia ja kirjakauppiaita erityistoimin ja esittämään mahdollisesti tältä pohjalta konkreettisia ehdotuksia, se ei ole toistaiseksi tehnyt näitä ehdotuksia, H. toteaa, että kirjojen hinnoittelujärjestelmästä luopuminen on tietyissä maissa saanut aikaan kirjojen hintojen huomattavan nousun ja johtanut useiden kirjakauppojen ja pienten kustantamoiden sulkemiseen, I. katsoo, että yhtenäisen kirjojen hinnoittelun avulla voidaan tukea kirjallista luomistyötä ja varmistaa pienten kirjakauppojen ja kustantamoiden selviäminen, J. pahoittelee, että komissio ei ole perustanut «neuvoa-antavaa kirjakomiteaa» ilmoituksistaan huolimatta, K. pelkää, että rajat ylittävästä hintojen sääntelyjärjestelmästä luopuminen Euroopan saksankielisellä alueella sinetöi pienille toimijoille aiheutuvan uhan, että suuri tuontikiintiö vie pohjan kansalliselta lainsäädännöltä, L. katsoo, että tässä tapauksessa rajat ylittävästä hintojen sääntelyjärjestelmästä luopuminen estää kansalliset rajat ylittävää kulttuurista yhdentymistä; 1. Panee tyytyväisenä merkille komission uuden lähestymistavan kulttuuripolitiikkaan, jonka se muotoilee Euroopan yhteisön ensimmäistä kulttuurin edistämisen puiteohjelmaa (2000 - 2004) esittelevässä tiedonannossaan (KOM(98)0266) ja jonka mukaan kulttuuri on sisällytettävä eksplisiittisesti kaikkiin unionin säädöksiin ja politiikkoihin; 2. Pyytää komissiota laatimaan luotettavia ja vertailukelpoisia indikaattoreita ja tietoa yleisestä tilanteesta ja yksittäisten jäsenvaltioiden ja EU:n kielialueiden kirjamarkkinoiden osa-alueiden tilanteesta, ennen kuin se tekee lopullisen päätöksen ratkaisematta olevista menettelyistä; 3. Korostaa, että näillä samaisilla kielialueilla on jo saavutettu pidemmälle menevä kulttuurinen ja taloudellinen yhdentyminen ja että tapauksissa, joissa tehdään kilpailupolitiikalla perusteltavia päätöksiä, on otettava huomioon asianomaisten jäsenvaltioiden kulttuuripolitiikat; 4. Pyytää komissiota järjestämään kuulemistilaisuuden, johon osallistuvat rajat ylittävän kirjakaupan edustajat, hinnoittelujärjestelmästä sekä EY:n perustamissopimuksen 128 artiklan 4 kohdan merkityksestä ja muista näkökohdista, jotka liittyvät kilpailuun, kulttuuriin ja kuluttajapolitiikkaan; 5. Pyytää komissiota mukauttamaan kirjojen hinnoittelusopimusta koskevaa yhteisöpolitiikkaansa edellä mainittujen kulttuurivaatimusten mukaiseksi, erityisesti rajat ylittävillä kielialueilla, ja hyväksymään olemassa olevien kiinteiden hintojen järjestelmien jatkamisen erityisesti näillä kielialueilla; 6. Pyytää sellaisten sitovien määräysten antamista, jotka mahdollistavat sen, että kansallisten hinnoittelujärjestelmien lisäksi myös kahdenväliset sopimukset hinnoittelujärjestelmistä saman kielialueen sisällä tunnustetaan laillisiksi ja kilpailusääntöjen mukaisiksi; 7. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille.